b'\n_START_ARTICLE_\nDavid Dessau\n_START_PARAGRAPH_\nDavid Dessau (14. syyskuuta 1819 Horsens \xe2\x80\x93 9. tammikuuta 1893 K\xc3\xb6\xc3\xb6penhamina) oli tanskalainen pikakirjoittaja, joka laati saksalaisesta Gabelsbergerin pikakirjoitusj\xc3\xa4rjestelm\xc3\xa4st\xc3\xa4 tanskankielisen version ja vaikutti merkitt\xc3\xa4v\xc3\xa4sti pikakirjoituksen k\xc3\xa4ytt\xc3\xb6\xc3\xb6n Tanskassa 1800-luvulla._NEWLINE_Dessau p\xc3\xa4\xc3\xa4si ylioppilaaksi vuonna 1839, ja toimi vuosina 1842\xe2\x80\x9348 Berlingske Tidende -lehden toimittajana. Jouduttuaan raportoimaan vuonna 1848 paikallisparlamentin tapahtumista tavallisen kirjoituksen avulla, h\xc3\xa4n sai ajatuksen pikakirjoituksen oppimisesta. Dessau matkusti M\xc3\xbcncheniin Franz Xaver Gabelsbergerin oppilaaksi, ja sai t\xc3\xa4lt\xc3\xa4 opetusta nelj\xc3\xa4n kuukauden ajan._NEWLINE_Palattuaan Tanskaan Dessau p\xc3\xa4\xc3\xa4si pikakirjoittajaksi parlamenttiin, ja h\xc3\xa4n alkoi pit\xc3\xa4\xc3\xa4 kursseja, joilla koulutti uusia pikakirjoittajia parlamenttiin. Vuonna 1853 Dessau julkaisi j\xc3\xa4rjestelm\xc3\xa4st\xc3\xa4 oppikirjan. Dessaun tekem\xc3\xa4 sovitus tanskan kielelle oli hyvin uskollinen Gabelsbergerin saksalaiselle j\xc3\xa4rjestelm\xc3\xa4lle, vain muutamien konsonanttiyhdistelmien merkkej\xc3\xa4 oli vaihdettu.'